equalizer
Store norske leksikon,Teknologi og industri,Lydteknologi
Equalizer er en enhet som justerer frekvensgangen i et elektrisk signal. Selve prosessen kalles frekvenskorreksjon (equalization, EQ), men kan også betegnes som en lineær forvrengning.
Lydteknikk En equalizer kan ha forskjellige bruksområder:  For å justere lydbildet til et ønsket resultat, for eksempel som ved bass- og diskantkontrollene (tonekontrollene) på et vanlig musikkanlegg eller mer avanserte justeringer under opptak i et lydstudio. For å kompensere for frekvensgangen i andre komponenter i en lydkjede, som for eksempel mikrofoner eller høyttalere, eller ved korreksjon av signaler fra en dynamisk pickup (RIAA-korreksjon). For å fjerne eller undertrykke støy i bestemte frekvensområder som for eksempel brum. For å dempe deler av et frekvensområde slik at bare noe slipper gjennom som for eksempel i delefiltre for høyttalere.  En equalizer kan etter sin virkemåte grovt deles i to typer:  En grafisk equalizer (graphic EQ) består av en rad filtre som regulerer hvert sitt frekvensområde. De mest kompliserte er 1/3-oktav filtre (third-octave EQ) hvor senterfrekvensen for hvert filter ligger fast 1/3 oktav fra hverandre. En parametrisk equalizer (parametric EQ) hvor et lite antall filtre kan justeres i frekvens, amplitude og bredde.  Equalizere finnes både som frittstående elektroniske enheter og som dataprogrammer (plug-ins) som kommuniserer med et lydredigeringsprogram (digital audio workstation, DAW). Teleteknikk I teleteknikken benyttes equalizere spesielt i forbindelse med overføring av digitale signaler. Digitale signaler består av mange frekvenser som dempes og forsinkes forskjellig når signalene overføres, for eksempel gjennom en lang kabel. I mottageren sitter det derfor en equalizer som har til oppgave å kompensere for forvrengningen, det vil si forsterke de frekvensene som er dempet og forsinke de frekvensene som kom raskest frem gjennom kabelen slik at signalet får tilbake sin opprinnelige form. I denne sammenhengen benyttes også betegnelsen utjevner. Les mer i Store norske leksikon frekvensanalyse klanganalyse